
Narva linna vee- ja kanalisatsioonitorustike rekonstrueerimise ja rajamise ning reoveepuhasti rekonstrueerimise veemajandusprojekti keskkonnamõju hindamise algatamata jätmine

1. ASJAOLUD JA MENETLUSE KÄIK

07.04.2016. a esitas AS Narva Vesi kirjaga nr C/207 Narva Linnavalitsusele taotluse keskkonnamõjude hindamise algatamiseks või algatamata jätmiseks Narva linna vee- ja kanalisatsioonitorustike rekonstrueerimise ja rajamise ning reoveepuhasti rekonstrueerimise veemajandusprojektile. Projekti sisuks ja põhieesmärgiks on saavutada vastavus Eesti seaduste ja Euroopa Liidu direktiividega, mis reguleerivad põhjavee kaitset ja joogivee kvaliteedi. Projektitaotluse tegevused ja põhjendused on järgmised:

1. Selleks, et tagada nõuetele vastav joogivesi tarbija kraanis, planeeritakse Narva linnas rekonstrueerida 18 050 m ja rajada 2 425 m veetorustikke. Narva linna veetorustike kogupikkusest 46 % moodustavad torustikud, mille vanus on 40-60 aastat. Amortiseerunud malm ja raudtorustike tõttu halveneb veekvaliteet tarbijapunkti jõudes oluliselt;
2. Mustjõe veehaardest pumbarakse toorvesi Narva linna veetöötlusjaama mööda ühte 26 km pikkust toorveetorustiku liini. Antud toruliini avarii on Narva linna veega varustamisel lisaks pinnaveeallika reostumisele kõige suuremaks riskiteguriks. Olemsoleva toruliini kahjustumisel on keeruline kui mitte võimatu tagada Narva veetöötlusjaama veega varustamist ja sellest lähtuvalt ühisveevarustuse toimimist. Suurendamaks Narva linna joogivee varustuskindlust planeeritakse rajada paralleelne toorveetoru hetkel kasutusel oleva torujuhtme kõrvale. Rajatava toorveetorustiku pikkus on 26,3 km; 
3. Samas ei maanda toorveetoru rajamine pinnaveeallika reostumisega seotud riske, seega on Narva linna hädaolukorra lahendamiseks nähtud ette ühendustorustiku rajamine Narva linna ja Narva – Jõesuu linna vahele. See tagab Narva-Jõesuu puurkaevude baasil Narva linna põhjaveega varustamise hädaolukorra mahus. Hädaolukorra veevarustusega ei ole planeeritud katta täielikult tavatarbimise mahtusid, küll aga võimaldab see tagada veevarustuse Narva linna strateegilise tähtsusega ettevõtetele (lasteaiad, koolid, haiglad) ning ka elamutele (veevõtuga hoonete veemõõdusõlmedest sinna paigaldatud kraani abil). Rajatava veetorustiku pikkus on 11,0 km;
4. Selleks, et tagada põhjaveekaitstus kaitsmata või nõrgalt kaitstud põhjaveega alal ja vähendada reoveelekkeid, plaanitakse rekonstrueerida 6035 m reoveetorustikke. Reoveepumplate avariide korral võimalikult kiireks reageerimiseks ja reoveelekete ärahoidmiseks paigaldatakse 17-le reoveepumplale automaatika ja kaugjälgimise süsteem;
5. Narva reoveepuhasti efektiivse töö tagamiseks planeeritakse järgnevad tegevused:
-täiendava liivapüünise rajamine reovee peapumplate ette;

-reoveesette tahendamise ja anaeroobse töötlusega seotud seadmete asendamine;

-reovee peapumplate rekonstrueerimine ja tehnoloogiliste seadmete asendamine;

-kaasaegse täisautomaatse purgimissõlme rajamine peapumplate juurde;

-reovee mehhaanilise puhastuse võreseadmete väljavahetamine ja võrehoonete rekonstrueerimine;
-kahe ühtlusmahuti rajamine reovee hüdraulilise koormuse ja reostuskoormuse ühtlustamiseks.

Vajalikud investeeringud ületavad tunduvalt vee-ettevõtte ja omavalitsuse rahalisi võimalusi, mistõttu ülaltoodud projekti tegevuste finantseerimiseks kavatsetakse esitada taotlus Sihtasutusele Keskkonnainvesteeringute Keskus toetuse saamiseks Ühtekuuluvusfondi programmperioodi 2014-2020 taotlusvoorust või mõnele teisele võimalikule rahastajale. Rahastamistaotlus kujutab endast dokumentide kogumit, mis koosneb projekti tehnoloogilisest projektist, finants- ja majandusanalüüsist ning keskkonnamõju eelhinnangust. Seetõttu juba projektitaotluse staadiumis tuleb otsustada keskkonnamõju hindamise menetluse vajalikkuse üle.
Narva linna veevarustus- ja kanalisatsioonisüsteemi rekonstrueerimise projekti algataja on AS Narva Vesi, aadress on Kulgu 4, 20104 Narva, tel. 35 69000, e-post: info@narvavesi.ee. Otsustaja on Narva Linnavalitsus, Peetri plats 5, 20308 Narva, tel. 3599050, e-post: info@narvaplan.ee.
Vee- ja kanalisatsioonitorustike rekonstrueerimise ja rajamise ning reoveepuhasti rekonstrueerimise veemajandusprojektiga ei kavandata tegevusi, mis kuuluksid keskkonnamõju hindamise ja keskkonnajuhtimissüsteemi seaduse (KeHJS) § 6 lõikes 1 nimetatud olulise keskkonnamõjuga tegevuste loetellu. Keskkonnamõju hindamise vajalikkust tuleb kaaluda ja anda eelhinnang seaduse § 6 lõikes 2 nimetatud ja Vabariigi Valitsuse 29. augusti 2005 määruses nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu” (Määrus) sätestatud tegevuste puhul. Määruse § 13 punktis 2 on nimetatud linna arendustööd (näiteks elamurajooni, vangla rajamine), välja arvatud üksikute elamute ehitamine. Antud juhul on tegemist vee erikasutusega või reovee ja setete käitlemisega seotud linnainfrastruktuuri ehitamise projektiga. 
Keskkonnamõju hindamise läbiviimine ei ole vajalik järgmistel põhjustel: 
1. 22.03.2016 Infragate Eesti AS esitas Narva Linnavalitsusele keskkonnamõju eelhinnangu „Narva linna veemajandusprojekt vee- ja kanalisatsioonitorustike rekonstrueerimiseks ja rajamiseks ning reoveepuhasti rekonstrueerimiseks. Keskkonnamõju eelhinnang“ (projektijuht Helena Metspalu, OÜ Infragate Eesti AS, töö nr NA32-56-15). Teostatud eelhinnangu järgi on põhilisteks negatiivseteks teguriteks ajutised ümberkorraldused liikluses, mehhanismide ning transpordivahendite kasutamisest tulenev müra ja vibratsioon, veekatkestused, samuti tolmu esinemine ning ebameeldiv lõhn, mis tuleneb kanalisatsioonitorustike välja ehitamisest.  Ehitustööd ei oma pinnasele mõjutusi, mis võiks olla kestva ning pöördumatu iseloomuga. Reeglina teostatakse ehitustöid lahtise meetodiga, mis tähendab kaevetöid projektpiirkonda jäävatel aladel. Kaevetööde täpne ulatus ja tehniline teostus määratakse tööprojektiga. Ehitustööde lõppedes teostatakse kaevetööde aladel pinnase taastamine; 
2. Võttes arvesse, et ühisveevarustuse ja –kanalisatsioonitorustike rekonstrueerimise/rajamise ning reoveepuhasti rekonstrueerimise tulemusena soovitakse parandada piirkonna üldist elukvaliteedi ning teenuse kvaliteedi elanikele, mis on positiivse mõjuga, võib ehitustegevusega kaasnevat ajutist negatiivset mõju pidada väheoluliseks. Projekti tegvustega paraneb veekvaliteet kõigil ühisveevarustusega liitunud elanikel. Planeeritava tegevuse tulemusel saavutatakse vastavus joogiveedirektiividega nr 98/83/EÜ, 80/778/EEC ning 75/440/EEC sätestatud kvaliteedinõuetele, mis tagab üldise elukvaliteedi ning teenuse kvaliteedi tõusu. Reoveetorustike rekonstrueerimisega kaitsmata või nõrgalt kaitstud põhjaveega alal väheneb oht põhjaveereostusele;
3. Käesolev projekt ei läbi ühtegi maastikukaitseala, hoiuala, kaitsealast parki või Natura loodusala. Lähim ehitustegevus toimub Narva jõe kanjoni maastikukaitsealale Kose tänaval, Narva jõe alamjooksu hoiualale Jõesuu teel ja lähim ehitustegevus Narva Pimeaiale Pimeaia tänaval. Nimetatud ehitustegevuste puhul rekonstrueeritakse olemasolev vee- või kanalisatsiooni torustik samas asukohas. Käesolev projekt ei läbi ühtegi Natura 2000 ala, lähim Natura 2000 ala asub projekti piirkonnast ca 40 m kaugusel. Reoveetorustiku rekonstrueerimisega vähenevad reoveelekked Natura alale, mistõttu pikaajaline mõju Natura alale on positiivne;
4. Kavandatava tegevuse käigus ei kaasne ühegi tegevusega mõju, mida võiks vaadelda piiriülesena, seetõttu antud projektiga piiriülene mõju puudub.

Narva linna ühisveevarustuse ja –kanalisatsioonitorustike rekonstrueerimise ning rajamise, reoveepuhasti rekonstrueerimise puhul on ilmselgelt tegemist vajaliku ning põhjendatud tegevusega. Võttes arvesse, et planeeritava tegevuse eesmärgiks on välja arendada ühisveevärgi süsteemipärane toimimine, millega soovitakse kaitsta kasutatavaid veeallikaid ja looduskeskkonda inimtegevusest tuleneva reostusohu eest, soodustab projekti tulemus iseeneset jätkusuutlikku arengut ja aitab parandada keskkonnaseisundit või vältida selle halvenemist tulevikus. Tulenevalt läbiviidud kaalutlustest otsustaja on seisukohal, et antud juhul ei ole keskkonnamõju hindamise algatamine vajalik.
2. ÕIGUSLIKUD ALUSED
2.1. Keskkonnamõju hindamise ja keskkonnajuhtimissüsteemi seaduse § 7 lõike 4 kohaselt tegevusluba käesoleva seaduse tähenduses on eeldatavalt olulise keskkonnamõjuga kavandatavat tegevust lubav käesolevas paragrahvis nimetamata muu dokument.

2.2. Keskkonnamõju hindamise ja keskkonnajuhtimissüsteemi seaduse § 9 kohaselt otsustaja on tegevusloa andja.

2.3. Keskkonnamõju hindamise ja keskkonnajuhtimissüsteemi seaduse § 11 lõike 2 kohaselt otsustaja vaatab tegevusloa taotluse läbi ning teeb otsuse kavandatava tegevuse keskkonnamõju hindamise algatamise või algatamata jätmise kohta õigusaktis sätestatud tegevusloa taotluse menetlemise aja jooksul.

2.4. Vastavalt keskkonnamõju hindamise ja keskkonnajuhtimissüsteemi seaduse § 12 lõike 1 punkti 3 otsustaja teatab kavandatava tegevuse keskkonnamõju hindamise algatamata jätmisest liht- või tähtkirjaga menetlusosalistele ja arendaja kulul ametlikus väljaandes Ametlikud Teadaanded 14 päeva jooksul keskkonnamõju hindamise algatamata jätmise otsuse tegemisest arvates, kui tegevusloa andmisest või selle andmisest keeldumisest avalikult ei teatata.
3. OTSUS

Jätta algatamata Narva linna vee- ja kanalisatsioonitorustike rekonstrueerimise ja rajamise ning reoveepuhasti rekonstrueerimise veemajandusprojekti keskkonnamõju hindamine.

4. RAKENDUSSÄTTED

4.1. Korraldus jõustub teatavakstegemisest.

4.2. Käesoleva korralduse peale võib esitada Narva Linnavalitsusele vaide haldusmenetluseseaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

4.3. Narva Linnavalitsuse Arhitektuuri- ja Linnaplaneerimise Ametil teatada keskkonnamõju hindamise algatamata jätmise otsusest 14 päeva jooksul otsuse tegemisest arvates väljaandes Ametlikud Teadaanded.

